ওয়েব ডেস্ক : হাসপাতাল জুড়ে হাহাকার। আগুনের হাত থেকে একরত্তি শিশুকে বাঁচানোর জন্য মরিয়া চেষ্টা। আপত‍কালীন পরিস্থিতিতে রোগীদের নিরাপদে বাইরে বের করে আনার পথও বন্ধ। প্রতিটি বিল্ডিংয়ের ফায়ার এক্সিটের সব পথই বন্ধ। হাসপাতালের গাইনি বিভাগ থেকে বেরনোর মূল পথ একটাই। প্রতিটি বিল্ডিংয়ের পেছনের কোলাপসিবল গেটে কোথাও তালা। আবার কোথাও বাইরের দিক থেকে মোটা তার দিয়ে বেঁধে রাখা হয়েছে। রোগীর পরিবারের লোকজন এসে কয়েকটি গেট খোলায় সেই পথ দিয়ে নিচে নেমে আসেন প্রসূতিরা। ন্যাশনাল মেডিক্যাল কলেজের আগুন আতঙ্ক ঘিরে সামনে এল এমনই চূড়ান্ত বিশৃঙ্খলার ছবি। আজ সকালে ন্যাশনাল মেডিক্যাল কলেজ হাসপাতালের প্রসূতি বিভাগে আগুন লাগে। ধোঁয়ায় ভরে যায় হাসপাতাল চত্বর। আতঙ্কে হাসপাতাল থেকে বেরিয়ে আসার মরিয়া চেষ্টা করতে থাকেন রোগীরা। ঘটনার জেরে চরম বিশৃঙ্খলা তৈরি হয় হাসপাতাল জুড়ে। দমকলের ৪টি ইঞ্জিন আগুন নিয়ন্ত্রণে আনে। আতঙ্ক গ্রাস করেছে রোগীদের।